Kun 12 andre folketingsmedlemmer har siddet i tinget længere end Dansk Folkepartis nordjyske frontfigur. TV2 Nords politiske analytiker tegner et portræt af det afgående folketingsmedlem.

Historien om Bent Bøgsteds politiske karriere - en karriere, der slutter ved næste valg - begynder en november-aften i 2001. Den aften går den 45-årige specialarbejder til banko i idrætsforeningens klubhus i Skæve, vest for Dybvad, hvor han og familien bor på en lille landejendom. Dagen før har der været folketingsvalg. Det seks år gamle Dansk Folkeparti har i Nordjylland fået to mandater. Bent Bøgsted har været én af ni kandidater. Han er stillet op i den lille Hobrokreds, som sjældent giver valg, så han og samleveren Hanne går ubekymrede til banko, mens man i Aalborg samler de personlige stemmer og beregner, hvem der er valgt. Banko! Det bliver en udbytterig aften for familien Bøgsted: Ikke alene vinder de en kvart gris. Hen på aftenen får Bent Bøgsted telefonisk besked om, at pladen er fuld: Han skal i Folketinget! Det var kun anden gang, Dansk Folkeparti stillede op til et folketingsvalg. Første gang, i 1998, anvendte partiet partiliste, så det ene nordjyske mandat, man opnåede, nærmest automatisk gik til dén spidskandidat, partitoppen havde udpeget, nemlig folketingsmedlem Ole Donner fra Frederiksværk. To år senere ragede Ole Donner imidlertid uklar med selvsamme partitop og blev løsgænger. Da der i 2001 igen blev udskrevet valg, var kandidaterne hos DF opstillet sideordnet og hentet i den voksende nordjyske partiorganisation. Det nu afdøde aalborgensiske byrådsmedlem Anita Knakkergaard var uofficiel frontfigur, og det blev da også hende, der ved valget sikkert erobrede mandat nummer et. Flere bemærkelsesværdige navne på listen Da de personlige stemmer var talt op og listestemmerne lagt til på behørig vis, stod det imidlertid klart, at det var Bent Bøgsted, der, takket været 964 personlige stemmer, havde fået det andet mandat og nu kunne kalde sig folketingsmedlem. Blandt Dansk Folkepartis suppleanter ved 2001-valget  var navne, som siden også skulle gøre sig bemærkede. Fjerdesuppleanten hos DF var den senere Aalborg-rådmand Tommy Eggers Hansen, mens posten som sjettesuppleant blev erobret af Morten Marinus Jørgensen, der siden blev både viceborgmester og folketingsmedlem. (Begge smed siden -sen-navnene væk). Fra det politiker-hold, nordjyderne i 2001 valgte til at lade sig repræsentere på Christiansborg, er udover Bent Bøgsted kun to andre stadig aktive: Den radikale Marianne Jelved, der også har meddelt, at hun ikke genopstiller, samt socialdemokraten Bjarne Laustsen. Pia med til bryllup Bent Bøgsted kom ind i en folketingsgruppe, hvor stemningen var familiær; da Hanne og han to år senere af hensyn til de syv børn fik papir på hinanden, var partiformand Pia Kjærsgaard blandt gæsterne i kirken i Skæve. Det samme var folketingskollegaerne Jesper Langballe og Louise Frevert. Det var også et parti, der endnu knap havde politik på alle hylder. Bent Bøgsted foreslog, at han blev arbejdsmarkedsordfører - dét vidste han, der kom fra et job som specialarbejder, da lidt om, tænkte han. Netop arbejdsmarkedet har lige siden været hans arbejdsområde, i dag med betegnelsen beskæftigelsesordfører. "20 gode år" Siden 2007 har han derudover haft titel af tingssekretær. Det betyder, at han jævnligt indtager formandsstolen i Folketinget. At han en dag skulle lede Folketingets forhandlinger, stod ikke skrevet i stjernerne, da han i 1956 så dagens lys i et landbohjem i Serritslev. Efter skolegangen var han maskinarbejder, siden våbenmekaniker ved forsvaret. Han prøvede et par år kræfter som landmand, inden han fik job på Ørskov i Frederikshavn og siden - frem til hin dag i 2001 - på Repsol i Brønderslev. 20 år med samme ordførerskab giver selvsagt en vis indsigt og tyngde. Bent Bøgsted har time efter time siddet med ved bordet, når der blev forhandlet. Ikke alt er, når han gør regnskabet op, "gået dén vej, jeg ville, men samlet set har det været 20 gode år som beskæftigelsesordfører". Stemte ikke på Messerschmidt Han har ikke lavet synderligt om på sig selv og fremstår i flere henseender som en politiker-type, der ikke har mange lighedspunkter med den nye formand, Morten Messerschmidt. Bent Bøgsted har i høj grad selv været med til at udstikke partiets kurs på "sit" felt. Og netop frygten for en anden forretningsgang er én blandt flere grunde til, at Bent Bøgsted ikke ønskede Morten Messerschmidt som formand. Han frygtede - og frygter sådan set fortsat - at den ny formand og hans team vil forlange indflydelse på den politiske linje "i et omfang, så det bliver som Enhedslisten i gamle dage". Samtidig føler Bent Bøgsted sig overbevist om, at den ny formand ender med at blive dømt i Meld- og Feld-sagen. Der var ikke megen hjælp for Messerschmidt at hente, da Bent Bøgsted i august sidste år blev afhørt i retssagen og forklarede, at han ikke anede, at han, da DF holdt sommergruppemøde i Skagen, var til EU-konference - en konference, hvor han ifølge det program, EU-systemet modtog, tilmed var oplægsholder. Kørte væk efter påkørsel Selv har Bent Bøgsted i sine 20 år som folkevalgt kun fået få ridser i lakken. En undtagelse er en episode i 2015, hvor politikeren påkørte en parkeret bil, da han med en trailer bakkede ud ved et lokalt byggemarked. Bent Bøgsted stod ud og observerede skaden, men kørte derefter fra stedet uden at give sig til kende. En lokal betjent overværede påkørslen, genkendte gerningsmanden og meldte derefter sagen til politiet. Bent Bøgsted undskyldte og forklarede sig med, at han havde haft en rigtig dårlig dag. Få måneder senere stemte 6862 nordjyder ikke desto mindre på ham, næsten 2000 flere end ved det forrige valg, og Bent Bøgsted bevarede sin status som sit partis ubestridte førstemand i Nordjylland. Det er en position, han har haft siden 2005, hvor han overhalede Anita Knakkergaard og alle andre - sådan som han har gjort siden. Skifter politik ud med petanque Nu nærmer han sig folkepensionist-alderen og vil tilbringe mere tid i villaen i Østervrå, som han og hustruen i 2018 flyttede ind i. De har meldt sig ind i byens seniorklub og ser frem til, når corona-trykket forhåbentlig letter, igen at kunne dyste på klubbens petanque-hold. Hvornår dét sker, afhænger også af, hvornår statsminister Mette Frederiksen udskriver valg. Hun og Bent Bøgsted kom i øvrigt begge i Folketinget i 2001. I dag har kun 12 andre folketingsmedlemmer højere anciennitet på Christiansborg end Bent Bøgsted. Om han slutter sit virke på Christiansborg som medlem af Dansk Folkeparti, ved han endnu ikke. Han vil se, hvordan tingene udvikler sig under den nye formand. Og "går det helt galt med partiet", kan han, siger han selv, jo vælge at blive løsgænger den sidste tid. Men der er ingen tvivl om, at det vil passe ham, partisoldaten, der uden slinger i valsen har forfægtet partiets politik, bedst at slutte karrieren, som den begyndte: Som folketingsmedlem for Dansk Folkeparti. Hør Bent Bøgsted sætte flere ord på sit kommende farvel med politik her: